**ΑΠΟΣΠΑΣΜΑ**

Από το πρακτικό της 8ης συνεδρίασης του Δημοτικού Συμβουλίου Ιθάκης στις 27-4-2020.

**Πράξη 60η**

Ιθάκη, σήμερα Δευτέρα 27 Απριλίου 2020, και από ώρα 12:00 έως τις 15.00 μ.μ., πραγματοποιήθηκε ΔΙΑ ΠΕΡΙΦΟΡΑΣ συνεδρίαση του Δημοτικού Συμβουλίου, *με τη συμμετοχή και του Δημάρχου κ. ΔΙΟΝΥΣΙΟΥ ΓΕΡ. ΣΤΑΝΙΤΣΑ,* έπειτα από την αρ. 2100/23-4-2020 έγγραφη πρόσκληση του Προέδρου του κ. ΣΤΕΦΑΝΟΥ ΦΙΑΜΠΟΛΗ, που επιδόθηκε σε καθένα από τα μέλη του σύμφωνα με τις διατάξεις του άρθρου 74 του Ν. 4555/2018 και στα πλαίσια των διατάξεων του άρθρου 10 της από 11-3-2020 Π.Ν.Π. «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής τους» (ΦΕΚ 55/τ.Α΄/11-3-2020), καθώς της με αριθ. 40/20930/31-03-2020 εγκυκλίου του Υπουργείου Εσωτερικών προς τους Δήμους της χώρας.

Στη συνέχεια διαπιστώθηκε η νόμιμη απαρτία, καθώς συμμετείχαν - μέσω ηλεκτρονικού ταχυδρομείου - και τα 17 μέλη του :

|  |  |  |  |  |  |
| --- | --- | --- | --- | --- | --- |
| **ΠΑΡΟΝΤΕΣ** | | | | **ΑΠΟΝΤΕΣ** | |
|  | ΦΙΑΜΠΟΛΗΣ ΣΤΕΦΑΝΟΣ *(ΠΡΟΕΔΡΟΣ)* | 10. | ΔΟΡΙΖΑΣ ΠΑΝΑΓΙΩΤΗΣ |  | ΟΥΔΕΙΣ |
|  | ΜΑΡΜΑΡΗΣ ΙΩΑΝΝΗΣ  *(ΑΝΤΙΠΡΟΕΔΡΟΣ)* | 11. | ΑΡΣΕΝΗ ΑΘΗΝΑ |  |  |
|  | ΤΥΠΑΣ ΑΝΔΡΕΑΣ  *(ΓΡΑΜΜΑΤΕΑΣ)* | 12. | ΛΟΥΚΑ ΟΥΡΑΝΙΑ |  |  |
|  | ΒΕΡΩΝΗΣ Λ. ΓΕΡΑΣΙΜΟΣ | 13. | ΚΟΥΤΣΟΥΒΕΛΗΣ Π.  ΚΩΝΣΤΑΝΤΙΝΟΣ |  |  |
|  | ΑΝΑΓΝΩΣΤΑΤΟΣ ΛΟΥΚΑΣ | 14. | ΜΑΥΡΟΚΕΦΑΛΟΣ ΕΠΑΜΕΙΝΩΝΔΑΣ |  |  |
|  | ΡΑΔΙΤΣΑΣ ΝΙΚΟΛΑΟΣ | 15. | ΤΑΦΛΑΜΠΑΣ ΑΛΕΞΑΝΔΡΟΣ |  |  |
|  | ΤΡΕΛΛΗΣ ΙΩΑΝΝΗΣ | 16. | ΠΕΡΙΧΑΡΟΣ ΒΑΣΙΛΕΙΟΣ |  |  |
|  | ΓΕΩΡΓΑΝΑ ΕΥΦΕΛΒΙΝΑ | 17. | ΠΑΤΣΑΛΙΑΣ ΣΑΒΒΑΣ |  |  |
|  | ΚΑΡΑΒΙΑΣ Ι. ΚΩΝ/ΝΟΣ |  |  |  |  |

Ο Πρόεδρος του Δημοτικού Συμβουλίου εισάγει το 1ο θέμα εκτός ημερήσιας διάταξης **(Εισήγηση της Λαϊκής Συσπείρωσης για τις περικοπές δρομολογίων στην ακτοπλοΐα.)** *και αφού το Συμβούλιο αποφάσισε ομόφωνα την συζήτηση του θέματος ως κατεπείγοντος*, αναφέρεται στην κατωτέρω εισήγηση της Δημοτικής Παράταξης της μειοψηφίας «ΛΑΙΚΗ ΣΥΣΠΕΙΡΩΣΗ» :

« Για τρίτη συνεχή φορά από την αρχή του χρόνου και μέσα σε 20 μέρες περίπου από την προηγούμενη περικοπή δρομολογίων, η εταιρεία «Levante Ferries», προσαρμόζει κατά το δοκούν και όπως την συμφέρει την ακτοπλοϊκή σύνδεση των νησιών μας.

Εκμεταλλευόμενη το γεγονός της πρόσκαιρης μείωσης της επιβατικής κίνησης λόγω της πανδημίας, γράφει στα παλιά της τα παπούτσια, τις παλαιότερες συμβάσεις που έχει υπογράψει αλλά και τις ανάγκες των κατοίκων των νησιών μας, επιβάλλοντας αυθαίρετα έναν επικίνδυνο αποκλεισμό τους.

Συγκεκριμένα μόλις στις 6/4/2020 άλλαξε τα δρομολόγια για δεύτερη φορά (η πρώτη έγινε στις αρχές Γενάρη του 2020) αναστέλλοντας ΕΝΤΕΛΩΣ το δρομολόγιο Ιθάκη-Σάμη-Πάτρα και αντίστροφα, που πραγματοποιούσε το πλοίο «Ανδρέας Κάλβος», όταν η συγκεκριμένη γραμμή βρισκόταν σε καθεστώς επιδότησης. Στην ίδια απόφαση προβλεπόταν και η περικοπή σημαντικών δρομολογίων και στην ακτοπλοϊκή σύνδεση των νησιών μας με το λιμάνι της Κυλλήνης, με τα εναπομείναντα να τα πραγματοποιεί μόνο με ένα πλοίο που εξυπηρετεί και τα τρία νησιά (Ζάκυνθο-Κεφαλονιά-Ιθάκη). Η παραπάνω απόφαση Ιδιαίτερα για το νησί και το Δήμο της Ιθάκης, αποτελεί βαρύ πλήγμα αφού την αφήνει απομονωμένη εντελώς, τις ημέρες Τρίτη, Πέμπτη, Σάββατο και Κυριακή, γιατί δεν προβλέπει καθόλου δρομολόγιο από και προς το νησί. Σαν μην έφτανε αυτή η απόφαση η συγκεκριμένη εταιρεία ανακοίνωσε νέα αλλαγή από 24/4/2020 προβαίνοντας σε νέες περικοπές δρομολογίων καταργώντας και το δεύτερο δρομολόγιο από και προς την Κεφαλονιά τις ημέρες Δευτέρα, Πέμπτη, Σάββατο και Κυριακή, αφήνοντας το νησί μόνο με ένα δρομολόγιο (15:30 από Πόρο) και αναγκάζοντας τους ταξιδιώτες από την Αθήνα να ξεκινούν από τα άγρια χαράματα για να φθάσουν στον Πόρο στις 11:10΄ !

Το νέο απαράδεκτο καθεστώς που επέβαλλε η συγκεκριμένη εταιρεία στην ακτοπλοϊκή σύνδεση των νησιών μας, εκτός των άλλων, αναγκάζει και το πλήρωμα του μοναδικού πλοίου που την πραγματοποιεί, σε εξωφρενική ένταση εργασίας και συνθήκες εξόντωσης, μέχρι και σε συνεχή 17ωρη εργασία.

Ως Λαϊκή Συσπείρωση θεωρούμε ότι οι ακτοπλοϊκές συγκοινωνίες δεν πρέπει να πραγματοποιούνται εάν και εφόσον συσσωρεύουν κέρδη οι εφοπλιστές, αλλά πρωτίστως για να εξυπηρετείται η απρόσκοπτη και ασφαλής μετακίνηση των εργαζομένων και του λαού. Με αυτήν την έννοια δεν μπορούν να προσαρμόζονται ή ακόμη και να καταργούνται όποτε οι εφοπλιστές διαπιστώσουν ότι δεν πιάνουν το ποσοστό κέρδους που επιθυμούν. Τόσο οι κυβερνήσεις (ΝΔ-ΣΥΡΙΖΑ-ΠΑΣΟΚ) όσο και όλες οι δημοτικές αρχές των δήμων Κεφαλονιάς, έχουν ανοίξει την πόρτα διάπλατα στις αξιώσεις των εφοπλιστών και τους έχουν αφήσει ανεξέλεγκτο το πεδίο της κερδοφορίας σε βάρος των κατοίκων των νησιών μας, υιοθετώντας την άποψη ότι «δικά τους είναι τα καράβια και ότι θέλουν θα κάνουν..». Μάλιστα όταν δεν τους συγχαίρουν για την παραπάνω στάση τους, συμμετέχουν ενεργά στους προσχηματικούς διαλόγους τους στο ΣΑΣ και υιοθετούν τις αντιλαϊκές αξιώσεις τους. Είναι ενδεικτική η εκκωφαντική αφωνία όλων των δημοτικών αρχών μέχρι σήμερα, στις πρόσφατες και παλαιότερες καταργήσεις δρομολογίων , στις σημαντικές αυξητικές ανατιμήσεις στα εισιτήρια (μέχρι και κατά 17% περίπου στην αρχή του 2020), στις καταργήσεις όλων σχεδόν των εκπτωτικών εισιτηρίων ( ειδικές και ευάλωτες κατηγορίες επιβατών, μετ΄επιστροφής έκπτωση), στις εργασιακές συνθήκες γαλέρας που βιώνουν οι ναυτικοί κ.α.

Ιδιαίτερα αυτήν την περίοδο οι ακτοπλοϊκή σύνδεση των νησιών μας κυρίως για λόγους ασφάλειας, επιβάλλεται να μην υπακούσει στην «κανονικότητα» των επιδιώξεων των εφοπλιστών, αλλά στις δύσκολες σημερινές συνθήκες που βιώνουν οι εργαζόμενοι στα νησιά μας και στους δήμους μας. Μια τέτοια απόφαση μπορεί να στοιχίσει ανθρώπινες ζωές στην περίπτωση που δεν μπορούν να πραγματοποιηθούν αερομετακομιδές ενώ κάνει μια βάσανο το ταξίδι από και προς την ηπειρωτική Ελλάδα. Η πολιτική των κυβερνήσεων και των δημοτικών αρχών που καθαγιάζει την ιδιοκτησία στα καράβια και αναγνωρίζει το «δικαίωμα» των εφοπλιστών να στερούν από τους κατοίκους των νησιών μας το δικό τους δικαίωμα αυτό της απρόσκοπτης και ασφαλούς ακτοπλοϊκής συγκοινωνίας, όχι μόνο δεν μπορεί να σταματήσει την αδηφαγία τους αλλά ούτε καν στοιχειωδώς να την ελέγξει. Αποδεικνύεται περίτρανα ότι και αυτήν την κρίση δεν την πληρώνουν όλοι, και η ατομική ευθύνη δεν αφορά όλους, αλλά αποκλειστικά και μόνο τους εργαζόμενους και το λαό, αφού τα κέρδη και η αυθαιρεσία των εφοπλιστών προστατεύονται με κάθε τρόπο και με πρόσχημα την ανταγωνιστικότητά τους.

Ως Δ.Σ. πρέπει εδώ και τώρα να απαιτήσουμε από την κυβέρνηση να σταματήσει τον κατήφορο της απομόνωσης των νησιών μας από τους εφοπλιστές. Όπως η ίδια η ζωή αποδεικνύει δεν ικανοποιούνται ούτε με τις παχυλές επιδοτήσεις (άγονες γραμμές –μεταφορικό ισοδύναμο- επιχορηγήσεις, «τράνζιτ» πετρέλαιο κ.α.), ούτε με τα παρακάλια και τις δημόσιες σχέσεις, προκειμένου να συνεισφέρουν έστω και ελάχιστα στα βάρη που σήμερα σηκώνει ο λαός μας. Είναι αυτοί που με τέτοια μέτρα και συμπεριφορά, κτίζουν κάθε χρόνο νέα πλοία και βραβεύονται για τις «επιδόσεις» τους από τους ομογάλακτούς τους, τις κυβερνήσεις και την τοπική διοίκηση.

Απαιτούμε εδώ και τώρα

• Να επανέλθουν τα δρομολόγια που περικόπηκαν από τις 6/4/2020 και να σταματήσει να ανατρέπεται η ζωή ολόκληρων νησιών.

• Να υπάρξουν μειώσεις στα εισιτήρια που θα συμβαδίζουν με το επίπεδο των μισθών και συντάξεων των εργαζομένων και μάλιστα στις συνθήκες τις πανδημίας.

• Να εξασφαλισθεί η διατήρηση και η παραπέρα διεύρυνση των εκπτώσεων των εισιτηρίων στις ευπαθείς ομάδες (συνταξιούχους, άνεργους, συμβασιούχους, πολύτεκνους κ.ά.), να εξασφαλισθούν δωρεάν μετακινήσεις για φοιτητές, στρατιώτες, ΑΜΕΑ και να υπάρξουν μειώσεις σε εισιτήρια μετ επιστροφής, ατομικά και αυτοκινήτων.

• Να υπάρξουν όλα τα μέτρα ασφάλειας και απολύμανσης των καραβιών, από και προς κάθε προορισμό.

• Να υπάρξει ουσιαστική προστασία και ανθρώπινες εργασιακές σχέσεις για τους ναυτικούς μας .

26/4/2020

Οι εκλεγμένοι Δημοτικοί σύμβουλοι με την Λαϊκή Συσπείρωση στην ΠΙΝ και στους Δήμους Αργοστολίου, Ληξουρίου, Σάμης, Ιθάκης. »

Ο Πρόεδρος του ΔΣ κ. ΣΤΕΦΑΝΟΣ ΦΙΑΜΠΟΛΗΣ σχετικά με την ανωτέρω εισήγηση αναφέρει :

«Συμμερίζομαι αρκετες από τις απόψεις των ανθρώπων της Λαϊκής Συσπείρωσης αλλά δεν μπορώ να καταδικάσω τη μείωση των δρομολογίων βλέποντας τη σχεδόν μηδενική κίνηση από και προς το νησί της Ιθάκης λόγω των κυβερνητικών απαγορεύσεων.

Δεν την επικροτώ, τουναντίον, καταλαβαίνω τη δυσκολία που έχει βρεθεί και η εταιρεία, μπροστά σε κάτι πρωτόγνωρο και γι’αυτό στη συγκεκριμένη στιγμή και ΜΟΝΟ, δεν καταδικάζω τη μείωση των δρομολογίων αν και με ζημιώνουν βαθύτατα υποβαθμίζοντας την ποιότητα της ζωης και την ασφάλεια μου.

Περιμένω όμως και απαιτώ από την πολιτεία αλλά και από την εταιρεία την επομένη της λήξης των περιοριστικών μέτρων των μετακινήσεων να εφαρμόσει τη σύμβαση που έχει υπογράψει και να επαναφέρει τα δρομολόγια της στην πρότερη μορφή τους, δηλαδή σε καθημερινή σύνδεση από και προς Σάμη και Πάτρα.

Για τα δρομολόγια της Κεφαλλονιας δεν θα ήθελα να εκφράσω γνώμη άλλωστε υπάρχουν εκεί δημοτικά συμβούλια και όργανα πιο αρμόδια από εμένα.»

Το Δ.Σ. αφού έλαβε υπόψη τα ανωτέρω :

Α Π Ο Φ Α Σ Ι Ζ Ε Ι Κ Α Τ Α Π Λ Ε Ι Ο Ψ Η Φ Ι Α

Απορρίπτει με τέσσερις (4) ψήφους υπέρ , έναντι δεκατριών (13) κατά, την ανωτέρω εισήγηση των τεσσάρων Δημοτικών Συμβούλων της Δημοτικής Παράταξης της μειοψηφίας «ΛΑΙΚΗ ΣΥΣΠΕΙΡΩΣΗ», τασσόμενο υπέρ της άποψης του Προέδρου του, όπως αυτή εκφράστηκε στο εισηγητικό μέρος.

*Θετικά ψήφισαν οι κ.κ. ΕΠΑΜΕΙΝΩΝΔΑΣ ΜΑΥΡΟΚΕΦΑΛΟΣ, ΑΛΕΞΑΝΔΡΟΣ ΤΑΦΛΑΜΠΑΣ, ΒΑΣΙΛΕΙΟΣ ΠΕΡΙΧΑΡΟΣ και ΣΑΒΒΑΣ ΠΑΤΣΑΛΙΑΣ (ΛΑΙΚΗ ΣΥΣΠΕΙΡΩΣΗ) σύμφωνα με την εισήγησή τους, όπως αυτή παρατίθεται στο εισηγητικό μέρος.*

Το παρόν πρακτικό αφού συντάχθηκε και βεβαιώθηκε, υπογράφεται:

Ο ΠΡΟΕΔΡΟΣ ΤΑ ΜΕΛΗ

ΥΠΟΓΡΑΦΗ ΥΠΟΓΡΑΦΕΣ

Ακριβές αντίγραφο

Ο ΠΡΟΕΔΡΟΣ ΤΟΥ Δ.Σ.

ΦΙΑΜΠΟΛΗΣ ΣΤΕΦΑΝΟΣ